Kamal Qureshi (SF), 2005-04-28:
Jeg er da godt klar over, at tingene er komplekse på grund af, at der er så mange regler for for skellige vaccinationstyper.
Men årsagen til, at jeg trak dette frem i forhold til hepatitis B-vaccination, er jo, at Sundhedsstyrelsen helt specifikt netop kommer med en anbefaling, der hedder: Lad os undgå, at risikogrupperne bliver udsat for den sygdom, for derved simpelt hen at nedsætte muligheden for, at børn bliver udsat for den sygdom.
Vi ved, at et af de steder, hvor der foregår smitte af danskerne, bl.a. er, når de er på udlandsrejser.
Og det er klart, at kunne man med en begrænset udgift få dækket det problem, ville der jo være endnu mindre grund til at sætte et børnevaccinationsprogram i gang.
Det, jeg bare ikke vil binde mig til, er uden videre at købe ideen om, at man så lige præcis i forhold til den her vaccine skulle sige, at så gælder der et andet sæt betalingsregler her.
Det kan også være, at det handler om bedre og mere målrettet information til folk, der skal ud at rejse.
Men det vil jeg slet ikke stå og binde mig til.
Jeg vil bare sige, at jeg synes, det er relevant at få sat sig ned og få diskuteret de her ting, sådan at vi ikke skyder gråspurve med kanoner, hvis vi rent faktisk allerede har udviklet nogle mere målrettede våbentyper, som kan bekæmpe det her problem uden de mulige negative bivirkninger, der vil være ved, at en udbredelse af børnevaccinationsprogrammet risikerer at føre til, at den generelle opbakning til programmet falder.
Jeg vil meget gerne stille ministeren et spørgsmål – jeg skal nok selv i min egen ordførertale komme ind på, hvordan vi forholder os til det.
Det bliver jo fra Sundhedsstyrelsens side anbefalet, at man laver risikovurderinger, at man laver risikovaccinationer eller i hvert fald tilbyder risikovaccinationer.
Kunne ministeren her også komme med en tilkendegivelse af, hvorvidt man kunne brede det ud, sådan at man faktisk kunne tilbyde hepatitis B-vaccinationer til alle dem, der måtte ønske det, sådan at de personer, der eksempelvis skal på en udlandsrejse eller lignende, hvor de føler, at de kan blive udsat for en risiko for en hepatitis B-virus, kan få dækket deres udgifter; at man simpelt hen tilbyder dem en gratis vaccination for dermed yderligere at nedsætte det eksisterende sygdomspres, der kan være?
Også den idé tror jeg skal foldes ud, før man kan tage samlet stilling til, om det så også er en god idé, der holder hele vejen igennem.
Nu diskuterer vi hepatitis B, og det er jo fair nok, men det er jo lidt vigtigt, at vi også holder fast i nogle principper om, hvad vi i øvrigt har af betalingsregler for vaccination i forbindelse med udlandsrejser.
Der vil jeg så spontant sige – for jeg mener ikke, at spontant er noget fyord – at der vil jeg være lidt varsom med lige i forhold til én bestemt vaccination at sige, at der har vi så en anden betalingsregel end i forhold til alle mulige andre alvorlige sygdomme, man kunne pådrage sig, hvis man tager til udlandet.
Men det, der er relevant at få set på med hensyn til de initiativer, vi har taget og er i gang med at rulle ud, f.eks. det rutinemæssige tilbud om screening og efterfølgende gratis vaccination, er: Hvad er prognosen for effekten af det?
Er der nogen yderligere målgrupper, som vi skal have med ind i de tiltag, vi har gjort, for meget målrettet at vaccinere injektionsnarkomaner m.v.?
Det er jo sådan set den diskussion, jeg gerne vil have, og der vil jeg ikke udelukke nogen ting på forhånd.
Jeg beder bare så mindeligt om, at man ikke sådan lige uden videre siger: Lad Sundhedsstyrelse være Sundhedsstyrelse, vi ved bedre, lad os nu bare lave det danske børnevaccinationsprogram om.